6 घर और डेढ़ दर्जन पशु बहे; कंदार गांव में अफरा-तफरी, चंडीगढ़-मनाली NH सात घंटे बाद बहाल
Himachal Pradesh Weather Update, Rain Flood Situation, Weather forecast (दैनिक भास्कर) हिमाचल प्रदेश के रामपुर में बीती रात डेढ़ बजे बादल फटने से भारी तबाही हुई। बारह-बीश एरिया की सरतारा पंचायत के कंदार गांव में बादल फटने से चार मकान ढह गए। गनीमत यह रही कि घर ढहने से पहले ही लोग रात में अपने घरों को छोड़ बाहर भाग गए थे।
हिमाचल के शिमला जिले के रामपुर में बीती रात डेढ़ बजे बादल फटने से भारी तबाही हुई है। रामपुर ब्लॉक की सरतारा पंचायत के कंदार गांव में बादल फटने से प्राथमिक पाठशाला, युवक मंडल सहित लोगों के 6 मकान ढह गए। गनीमत यह रही कि मकान ढहने से पहले ही लोग रात में अपने घरों को छोड़ बाहर भाग गए थे।
बादल फटने के बाद आई बाढ़ से लोगों के डेढ़ दर्जन से ज्यादा पालतू मवेशी बाढ़ में बह गए। इससे कई बागवानों के सेब के बगीचे तबाह हुए। कई घरों में पानी घुस गया और आधा दर्जन गाड़ियों को भी इससे नुकसान हुआ है। लोगों ने भाग अपनी जान बचाई। बादल फटने के बाद क्षेत्र के लोग दहशत में है।
उधर, चंडीगढ़-मनाली नेशनल हाईवे बीती रात भारी बारिश के बाद फिर से छह मील के पास लैंडस्लाइड से बंद हो गया था। इसे दोपहर बाद पांच बजे के करीब बहाल कर दिया गया है। वहीं ​​​​​​पांवटा साहिब-शिलाई NH-707 17 दिन बाद वाहनों के लिए बहाल कर दिया गया है। इससे सतौन, कमरऊ, तिलोरधार, कफोटा, शिलाई और रोनहाट क्षेत्र के लोगों को राहत मिली है।
सिरमौर जिले की रोनहाट सड़क पर भी दोपहर बाद पूरी पहाड़ी खिसक गई। इससे शिलाई-शिमला सड़क पूरी तरह बंद हो गई।
आज-कल ऑरेंज अलर्ट
मौसम विभाग ने आज व कल के लिए 8 जिलों को भारी बारिश का ऑरेंज अलर्ट जारी कर रखा है। यह अलर्ट चंबा, कांगड़ा, शिमला, कुल्लू, मंडी, बिलासपुर, सोलन व सिरमौर जिले को दिया गया है। इन 2 दिन में कई क्षेत्रों में भारी बारिश व बादल फटने जैसी घटनाएं हो सकती हैं।
इसे देखते हुए जनता को सावधानी बरतने, उफनते नदी नालों के आसपास और लैंडस्लाइड संभावित क्षेत्रों में नहीं जाने तथा गैर जरूरी यात्राएं टालने की एडवाइजारी दी गई है। वहीं ऊना, हमीरपुर, किन्नौर और लाहौल स्पीति जिले में भी तेज बारिश हो सकती है।
स्कूलों में 28 जुलाई तक छुट्टियां रहेंगी
प्रदेश में आसमान से बरस रही आफत को देखते हुए ठियोग, रोहड़ू, रामपुर सब डिवीजन में स्कूलों की छुट्टियां 28 जुलाई तक बढ़ा दी गई हैं। कई जगह मौसम विभाग का अलर्ट देखते हुए तो कुछ जगह SDM ने सड़कें बहाल नहीं होने की वजह से यह निर्णय लिया है। इन आदेशों के तहत हिमाचल प्रदेश स्कूल शिक्षा बोर्ड से मान्यता प्राप्त सभी निजी व सरकार स्कूल बंद रहेंगे।
पिछले 24 घंटे के दौरान यहां हुई तबाही
प्रदेश में बीते 24 घंटे के दौरान कुल्लू जिले की गडसा घाटी में बादल फटने से खूब तबाही हुई। यहां 5 मकान बादल फटने के बाद नाले के तेज बहाव में बह गए, जबकि 15 से ज्यादा घरों को आंशिक क्षति हुई है। इससे 3 पुल और संपर्क मार्ग पूरी तरह क्षतिग्रस्त हो गया है।
44 लोगों की जान जा चुकी अब तक
प्रदेश में अब तक भारी बारिश से जान और माल दोनों को रिकॉर्ड नुकसान हुआ है। 24 जून से अब तक फ्लैश फ्लड व लैंड स्लाइड की चपेट में आने से 44 लोगों की जान जा चुकी है। 42 लोगों की मौत 7 से 11 जुलाई के बीच हुई भारी बारिश के दौरान गई है। कुल्लू और मंडी जिले में सबसे ज्यादा तबाही मची है।
5350 करोड़ की संपत्ति तबाह
प्रदेश में 5350 करोड़ रुपए की निजी व सरकारी संपत्ति बारिश की भेंट चढ़ चुकी है। ​​​​​​मुख्यमंत्री सुखविंदर सुक्खू कह चुके हैं कि पूरे नुकसान का आंकलन होने के बाद यह आंकड़ा 8000 करोड़ से ज्यादा हो जाएगा।
669 घर जमींदोज
प्रदेश में 669 घर पूरी तरह जमींदोज हो गए हैं, जबकि 5491 घरों को आंशिक क्षति पहुंची है। 236 दुकानें, 1668 गौशालाएं और 101 लेबर शेड व पुल ध्वस्त हुए हैं।
566 सड़कें 14 दिन से बंद
भारी बारिश के कारण आई आपदा की वजह से 566 सड़कें 15 दिन से बंद पड़ी हैं। इससे प्रदेशवासियों की आवाजाही बुरी तरह प्रभावित हुई है। चिंता इस बात की है कि प्रदेश में आगे भी मौसम साफ होने की संभावना नहीं है। बार-बार हो रही बारिश सड़कों की बहाली के काम में बाधा उत्पन्न कर रही है।